Gedagte vir die dag: Moenie jou bydrae geringskat nieFoto: pixabay.com Ons het genadegawes wat van mekaar verskil volgens die genade wat God aan elkeen van ons gegee het … laat ons dit gebruik in ooreenstemming met die geloof wat ons bely. As dit is om te dien, laat ons dien. As dit is om onderrig te gee, laat ons onderrig gee. (Romeine 12:6-7) Daar is ’n ware verhaal van ’n jong seun wat op ’n klein dorpie in die VSA grootgeword het. Hy het hom voorgeneem sodra hy sy laaste matriekvraestel skryf, skoert hy uit die verkrampte plekkie. Sy pa was predikant op die dorp. Toe die seun sy matriek voltooi het, het hy nie op hom laat wag nie. Hy is die wye wêreld in en binne ’n paar jaar het hy hom opgewerk as een van die suksesvolste sakemanne in Amerika. Reeds in sy veertigerjare is hy beskou as een van die rykste mense in die VSA en daar het vele artikels oor hom in sake-tydskrifte verskyn. Toe kom die hartseernuus dat sy pa oorlede is. Hy was verslae en het dadelik in sy private vliegtuig na die minderwaardige dorp gevlieg waar hy grootgeword het. Dit was die eerste keer in jare dat hy weer daar gekom het. Toe hy met sy lang slap motor deur die enigste hoofstraat in die dorp ry, kom hy agter dat die Chinese groentewinkel vir die dag gesluit is, so ook die hardewarewinkel en elke ander winkel op die dorp. Die hele plek het tot stilstand gekom vir die begrafnis van sy geliefde pa. Meteens het hy besef watter groot impak sy pa op elke mens in daardie dorp gehad het. Hy het besef hy het ten onregte gedink dat sy pa nie dryfkrag of ambisie gehad het nie omdat hy ’n predikant op dié klein plekkie was. Hierdie ware verhaal het my laat besef dat God met ons elkeen ’n plan het en dat ons ’n verskil kan maak waar ons ook al in die wêreld is. Dalk dink jy die gemeente of dorp waar jy jou Godgegewe talente uitleef is darem bitter klein en jy maak nie regtig ’n verskil daar nie. God weet egter daardie mense het jou nou nodig en daar is vir seker ’n doel waarom jy op hierdie tydstip daar is. Natuurlik kan God later vir jou ’n ander deur oopmaak, maar moenie jou bydrae geringskat nie, as dit een mens se lewe verander is dit die moeite werd.